open-index/open-wikipedia-markdown huggingface dataset:
Kelèra

Penyakit **kelèra** (hurup Arab Gundul: كليرا) (atawa digero ***Asiatic cholera***) ièlah penyakit nyang nepa di saluran penyernaan nyang disebabin ama kuman *[[Vibrio cholerae]]*. Ni kuman biasanya masup ke awak liwat aèr pinum nyang udah kecampuran ama kebersian aèr nyang belongkotan atawa makan ikan kaga' dimasak bener, wabilhusus kerang. Lamatannya antara laèn bèrak-bèrak pating mencèrèt, bero' keram, enek, muntah uger, ama kurang aèr. Kematian biasanya lantaran kurang aèr. Kalo didemènin ampé kedalon-dalon kapiran kaga' diopènin, bisa-bisa paèh itu orang. Pengopènan kena dilakonin paké ngisi aèr nyang jor-joran nyang biasanya pepes liwat inpusan ampé mandeg itu bèrak-bèrak.

## Ruju'an
Kenapsi-napsian

**Kenapsi-napsian** (hurup Arab Gundul: کنفسي٢ن; Indonésia: *individualisme*) ièlah atu pilsapat nyang gableg pendelengan ahlak, pulitik, atawa kemasarakatan nyang nandesin keènggalan atawa kebèbasan manusia serènta pentingnya tanggung jawab èn kebèbasan dèwèk. Surang napsian (*individualis*) bakal nerusin peranggehan èn kemaoan sendèwèk. Dia pada kaga' terima rècok-rècokan deri masarakat, negara, ama saban badan atawa kelompok bakal dèwèknya punya pilihan. Mangkanya, kenapsi-napsian nantangin saban pendapetan nyang nempatin atu kelompok punya jujuan lebi penting deri napsi punya jujuan nyang dengen sendèwèk jadi dasar bakal saban badan masarakat.

## Ruju'an
Kengaclèngan Sional Indonésia

**Kengaclèngan Sional Indonésia** (Indonésia: *Kebangkitan Nasional Indonesia*) entu istilah bakal jaman ponggahan pertama abad ke-20, pas orang deri mana-mana negeri Nusantara pertama kalinya mulain pada sadar dèwèk jadi atu bangsa nama "bangsa Indonésia".

Ngongkodin untung ama kuasa bestir, Welanda ngrejengin dia punya kewenangan di Hindia Welanda ama orang-orang nyang sebelonnya kaga' pernah gableg atu kedèwèkan pulitik nyang kegabreg barengan. Mulain awal abad ke-20, Welanda ngebikin wates daèrah negeri jajahan nyang takanu jadi negara Indonésia wayah gini.

Ponggahan pertama abad ke-20, mulain pada merontok dah tu paguyuban-paguyuban ama kepemimpinan nyang pada mentis. Di bawah Pulitik Ahlak, Welanda nimuin didikan bakal orang-orang Indonésia gedongan. Ni perobahan nyang danta kalu di kalangan orang asli kita digeronya "Kengaclèngan Sional Indonésia". Itu gerakan dibarengin ama mingkin merontoknya kegetapan pulitik èn diujungin ama Proklamasi Kemerdékaan Indonésia 17 Agustus 1945.
Kenger

**Kenger** (hurup Arab Gundul: کڠر) atawa **kelikiban** (hurup Arab Gundul: کليکيبن) atawa **keram** (hurup Arab Gundul: کرم) entu pengisutan di sepir nyang ujug-ujug nongolnya ama ngeja ngilu. Kenger mah bisa nggelosoh sendèwèk cuman dalem berapa sekon, menit, atawa jem doangan, begantung ama itu ketariknya sepir (*kontraksi*). Kenger bisa baé kejadian di sepir rangka atawa sepir polos.

## Ruju'an
Kengsé

**Kengsé** atawa **Kengsay** (hurup Tionghoa Ringkes: 广西; Mandarin: *Guǎngxī*; Hokkièn: *Kńg-Sai*; Kanton: *Gwong2 Sai1*; hurup Arab Gundul: ) entu daèrah nyang setrap ama propinsi di Kiblik Ra'yat Tiongkok, tempat di mana orang ètnis Chong (Zhuang) mukim. Hopstatnya Kengsé entu Lamleng. Kengsé entu watesan ama Pètnam èn ada punya banyak gunung. 

## Ruju'an
Kentaki

**Kentaki** (hurup Arab Gundul: كنتاكى; Inggris: *Kentucky* /kənˈtʌki/) ièlah atu negeri di Amrik Serèkat. Dia punya ibu negeri namanya Prangpor. Ni negeri sènggolan ama Misuri (liwat Kali Misisipi), Ilinoi, Indiana, Ohio, Wirgini Kulon (liwat Kali Ohio), Tènèsi, èn Wirgini. Kali mah pating ngejeprah mulu di Kentaki.

## Ruju'an
Kenyadikan

**Kenyadikan** (hurup Arab Gundul: کڽاديقن) entu kapan awak ama akal ngebet banget nggemil atu hal biar gawénya ènak. Misalnya, pas lu gableg kenyadikan ama atu hal, artinya lu *nyadik* ama itu barang. Orang bisa aja kenyadikan ama obat-obatan, roko', alkohol, kapèin, ènsb.

## Ruju'an
Kenèk kapal terbang

**Kenèk kapal terbang** (hurup Arab Gundul: کنيک کافل تربڠ; Inggris: *co-pilot, first officer*) entu orang nyang ngebantuin tukang terbang pas nerbangin kapal terbang. Sarat-sarat bakal jadi kenèk kapal terbang mah ampir medu ama tukang terbang, antara laèn kaga' bolé jipèr ama tinggi, ngikutin sekolah kapal terbang, èns. Pas tukang terbang lagi kaga' bisa nerbangin kapal terbang di atu penerbangan nyang lagi tangi, kenèk kapal terbang nyang ngebadalin dia punya rol bakal nerusin itu penerbangan.

## Ruju'an
Kepala

Dalem petilan awak, **kepala** (hurup Arab Gundul: کفال) atawa **pala** (hurup Arab Gundul: فال) entu bagèan ujung depan awak nyang biasanya kediri deri otak, mata, kuping, idung, èn mulut (kabèhannya ngebantu macem-macem pungsi pengrasanan kaya' pengiatan, pendengeran, pengendusan, ama pengicipan). Berapa binatang nyang ringkes banget kaga' gableg pala, cuman binatang nyang medu dua sisinya entu nyang biasanya pada gableg pala.

## Kepala orang
Kepala orang entu atu atuan bagèan awak nyang kebentuk deri tengkorak, tulang bawah lida, èn tulang lèèr. Kepala orang dapet pasupan darah liwat pembulu nadi kepala luar ama dalem. Kebanyakan deri kepala punya kendali sarap diojogin ama dua belas pasang sarap otak.

Kepala orang, wabilhusus muka, entu atu ciri utama nyang ngebèdain atu orang ama orang laènnya, bahna ada ciri-ciri nyang has èn roncèt serènta gampil dikenalin di mukanya, kaya' kelir mata ama rambut, bentuk-bentuk anggota indrawi, èn kisut-kisutan di kulit muka.

## Ruju'an
Keserèkatan

**Keperserèkatan** (hurup Arab Gundul: کفرشريکتن) ièlah pilsapat pulitik nyang sekelompok orang pada gabregan barengan dengen hop nyang merèntah. Di negara serèkat, kewenangan dipasi-pasi antara hop (tuladnya guwernemèn sional negara) ama atuan pulitik nyang diperèntah amanya (tuladnya negeri atawa propinsi di negara).

## Ruju'an
Keprokan

**Keprokan** (hurup Arab Gundul: كفروقن) atawa **kotrèkan** (hurup Arab Gundul: كوترقن) entu perabot masak nyang dipaké bakal nglilisin bahan-bahan ama ngudek atawa ngotrèkin tu bahan-bahan. Keprokan mah sokanan ada garannya panjang ama kecil èn ada kawat-kawat ngeluknya nyang ujungnya pada ketemu. Itu kawat ngeluknya bisa laèn-laèn bentuknya begantung pegimana mao dipakénya. Itu kawat biasanya deri logem, cuman gè' ada baé nyang deri plastik bakal dipaké ama alat masak kaga'nyangket. Ada juga' keprokan nyang dibikin deri bambu.

## Ruju'an
Pulo Andaman èn Nikobar

**Pulo Andaman èn Nikobar** (hurup Arab Gundul: کفولوان اندامن ان نيکوبر; Inggris: *Andaman and Nicobar Islands*, disingket jadi *A & N Islands* atawa ANI) ya'entu wilayah penggabregan di Hindi. Ni pulo pada ada nangkring di Laotan Hindi nyang kebentuk deri Pulo Andaman èn Pulo Nikobar.

## Ruju'an
Pulo Bangka Belitung

**Pulo Bangka Belitung** (hurup Arab Gundul: کفولوان بڠکا بليتوڠ; basa Indonésia: *Kepulauan Bangka Belitung*; basa Melayu: كڤولاوان بڠک بليتوڠ *Kepulauan Bangka Belitung*; basa Mandarin: 邦加勿里洞省 *Bāngjiā Wùlǐdòng shěng*) entu atu propinsi di Indonésia nyang ada di kebentuk deri dua pulo utama, nama Pulo Bangka èn Pulo Belitung, serènta laèn-laèn pulo kecit. Itu pulo pada nyang udah dinamain ada 470 biji èn nyang ada orangnya cuman 50 orang. Bangka Belitung adanya di blètannya Pulo Sumatra, deket ama Propinsi Sumatra Kidul. Bangka Belitung lebi bekèn jadi daèrah nyang ngasilin timah, ngelah panté nyang cakep, èn rukun anterètnis. Ni propinsi punya hopstad nama Pangkalpinang. Ni guwernemèn propinsi diaciin ari bulan 9 Pèbruari 2001.

## Ruju'an
Kera'yatan Keangon di Indonésia

**Kera'yatan Keangon** (Indonésia: *Demokrasi Terpimpin*) ièlah sistim pulitik di Indonésia semprakan tahon 1959 ampé muncuknya Orde Baru tahon 1966. Entu Persidèn Sukrana punya pikiran nyang pikirannya mah aturan biar pulitiknya pada panteng. Sukarna mikirnya sistim parlemèntèr nyang diterepin pas jaman kera'yatan liberal di Indonésia entu kaga' tokcèr bahnanya pada selèk-selèkan tu waktu. Mangkanya, dia ambil dah sistim nyang berales musawarah mepakat terdisi kampung-kampung nyang di bawahnya dedengkot kampung punya angon. Dengen diumuminnya darurat perang ama penerepannya ni sistim, Indonésia balik lagi jadi sistim persidènsiil èn Sukarna jadi hop guwernemèn lagi.

Sukarna ngongsogin pengamprogan lempit tiga deri *nasionalisme* (kebangsaan), *agama* (agana), èn *komunisme* (kuminisme) jadi peengehan pemerèntahan nyang namanya Nas-A-Kom atawa Nasakom. Ni mah maksudnya biar empat kelompok utama di pulitik Indonésia pada puas—soldadu, sionalis sèkulèr, rombongan Selam, ama kuminis. Dengen bantuan deri militèr, dia umumin dah Kera'yatan Keangon tahon 1959 èn ngongsogin kabinèt nyang ngewakilin parté-parté pulitik gedé, masup juga' di dalemnya Parté Kuminis Indonésia, bagèn kata kaga' pernah keduman jabatan kabinèt pungsionil.
Kepemberitaan

**Kepemberitaan** (hurup Arab Gundul: كفمبريتأن) entu macem penulisan. Ni nglingkup nulis bakal koran, acara berita di tipi, acara berita di radio, ama majalah berita.

Ada ngejeprah roncat-roncèt pegawéan berita èn inpormasi di bidang kepemberitaan, kaya' pegawéan tukang lapor berita, tukang baca berita, penulis berita, pemermak berita, permermak bawahan, tukang gambar, ama tukang potrèt. Orang nyang begawé di gawéan kepemberitaan digeronya tukang berita.

## Ruju'an
Kepuncian

**Kepuncian** (hurup Arab Gundul: ) atawa **kapitalisme** (hurup Arab Gundul: ) entu atu sistim atur banda nyang wasilah pengerjaannya digablegin ama dilagain partikelir bakal untungnya.

Banda nyang digablegin ama préman atawa perorangan, bukan ama guwernemèn sering dibilangnya banda partikelir. Nah, cukong, nyang empunya punci, entu pada betungsé bakal dapet untung nyang segedé-gedénya. Dengen ni asas, guwernemèn kaga' bisa ngelakonin pengrècokan pasar biar dapet untung barengan, mar pengrècokan guwernemèn dilakonin gedé-gedéan bakal perorangan punya kepentingan.

Dalem téorinya, di èkonomi pasar bèbas cukongan, harga pada saingan dah naèk-mudunnya, begantung tu barang lagi ngaprah apa kaga', tu barang banyak nyang rekès apa kaga'. Di banyak negara, ada aturan (hukum dagang) èn pengrencanaan ama guwernemèn. Kadang, ni digero'nya "atur banda kacukan" (*mixed economies*). Orang ada nyang kaga' sepakat apa kepercukongan entu pikiran bagus, apa kaga', atawa pegimana bagus dia punya jalan.

## Ruju'an
Kera'yatan Liberal

**Jaman Kera'yatan Liberal di Indonésia** (Indonésia: *Demokrasi Liberal*), atawa bekèn juga' digero Jaman Kera'yatan Parlemèntèr, entu atu jaman dalem Indonésia punya sejarah pulitik, pas ni negara di bawah kukuan sistim kera'yatan liberal. Ni jaman punya lama, Indonésia ada ngadain pemilian pembikin wèt (lègislatip) pertama èn atu-atunya nyang ènggal lagi sucèng ampé tahon 1999, mar juga' ada keontèkan pulitik nyang pepes. Ni jaman muncuk 17 Agustus 1950 abisnya bubaran Negara Indonésia Serèkat, setahon belon jengkep atu itu abisnya pembikinannya, èn udahan dengen belakonnya darurat perang ama Persidèn Sukarna punya dekrit nyang entakanuh jadi Jaman Kera'yatan Keangon per 5 Juli 1959.

Ari bulan 17 Agustus tahon 1950, Kiblik Indonésia Serèkat (RIS), nyang ada jadi negara ngerikut Konperènsi Méja Bunder punya hasil ama Welanda punya pengakuan kedaulatan Indonésia, ada resmi bubaran. Sistim guwernemènnya juga' berobah jadi kera'yatan parlemèntèr berales Wèt Dasar Sementara tahon 1950.

Jaman kera'yatan liberal juga' ditengerin ama mingkin merontok ngebadegnya parté pulitik èn pembelakonan sistim guwernemèn parlemèntèr, cuman juga' jadi olèng lama ituh, nyang guwernemènnya pada aur-auran. Pemilihan pembikin wèt (lègislatip) tahon 1955 entu pemilihan umum nyang pertama nyang bèbas lagi adil dalem sejarah Indonésia, hata entu malah atu-atunya nyang bèbas ama adil di lat semprakan tu waktu ampé pemilihan pembikin wèt (lègislatip) 1999, nyang diadain pas bubarannya réjim Orde Baru.
Kerajaan Bolaang Mongondow

**Kerajaan Bolaang Mongondow**, dulunya mah dikenalnya Kerajaan Bola'ang, entu negara nyang bekuku di banyakan daèrah nyang wayah gini kebilang di Kabupatèn Bolaang Mongondow di Sulawési Lor, Indonésia, kaga' keitung Kabupatèn Bolaang Mongondow Lor nyang sekarang, nyang segituan dikuku ama kerajaan-kerajaan nyang rada kecilan nama Kerajaan Bintauna èn Kerajaan Kaidipang.
Kerajaan Darmasraya

**Darmasraya** (atawa éjaan bekènnya: *Dharmasraya*) ièlah ibu negerinya atu negara Buda abad ke-11 nama Kerajaan Melayu, nyang ngejogrog di utekan Kali Batanghari nyang wayah gininya Sumatra Kulon ama Jambi, di Pulo Sumatra, Indonésia. Ni kerajaan bisa juga' dibilang paké nama dia punya ibu negeri nama Darmasraya atawa *Bhumi Malayu* atawa *Suvarnṇabhumi* kalu kita ngiat ke Batu Tulis Padang Roco.
Kerajaan Kahuripan

**Kerajaan Kuripan** (atawa Kahuripan) entu atu kerajaan Hindu-Buda Jawa abad ke-11 dengen dia punya ibu negeri pernahnya di seutekan sungapan lebak Kali Brantas di Jawa Wètan. Ni kerajaan cuman bentar doang adanya, cuman ngejingku antara tahon 1019 ampé tahon 1045, èn Aèrlangga entu cuman atu-atunya rajanya ni kerajaan, nyang ngebangun ni kerajaan deri bekas ambrukan Kerajaan Mataram abisnya serungan Kerajaan Sriwijaya. Marinya, Aèrlangga lèngsèr tahon 1045 bakal dia punya anak dua èn masi kerajaannya jadi Kerajaan Jenggala ama Penjalu (Kediri). Ni kerajaan punya nama dirorodin deri kata *hurip* ("idup") dengen cempètan *ka- -an* nyang artinya "keidupan". Entarannya di abad ke-14 ama 15, kerajaan bekasannya dicedèk sebagé atu deri Majapahit punya 12 propinsi.
Kerajaan Kalingga

**Kalingga** (Jawa: *Karajan Kalingga*; 訶陵 *Hēlíng* atawa 闍婆 *She-pó* / *She-bó* di sumber-sumber Tionghoa) ièlah ada atu kerajaan nyang kesawaban Indu nyang lempengannya di lingir panté lor Jawa Tenga, Indonésia. Ni – atu kerajaan Hindu-Buda nyang paling awal di Jawa Tenga, barengan ama Kuté, Tarumanegara, Salakanagara, èn Kandis sebagé kerajaan-kerajaan nyang paling kolot di dalem sejarah Indonésia.
Kerajaan Kaèmana

**Kerajaan Kaèmana** (Melayu Papua: *Petuanan Kaimana*; hurup Arab Melayu: كراجأن سرن ايمن مواون) atawa Kerajaan Sran entu atu kerajaan Selam nyang paling gaèk di Papua Kulon, Indonésia. Ni kerajaan dijejegin ama Imaga, nyang gelarnya Rat Sran Nati Pattimuni, kalu adat punya kata tahon 1309.
Kerajaan Kediri

**Kerajaan Kediri** (atawa bekèn sebagé Penjalu, Jawa: ꦥꦚ꧀ꦗꦭꦸ *Pañjalu*) entu kerjaan Hindu-Buda Jawa nyang ngejogrognya di Jawa Wètan semprakan tahon 1042 ampé barang tahon 1222. Ni kerajaan musernya di kota kolot nama Dahanapura, sangkilang kaga' derak sisa-sisa perkolotannya, cuman jaman Kediri ngiat banyak perkembangan di sastra kuna. Mpu Sedah punya *Kakawin Bhāratayuddha*, Mpu Panuluh punya *Gatotkacasraya*, èn Mpu Dharmaja punya *Smaradhana* pada mangkak di ni jaman. Itu kerajaan punya ibu negeri diyakinin dijejegin di bekulonnya lebak Kali Brantas, di deketnya Kediri Kota nyang sekarang nyang dikiterin ama Kediri Kabupatèn.
Kerajaan Aru

**Kerajaan Aru** (كراجأن ارو; atawa *Haru*) ièlah atu kerajaan gedé di Sumatra semprakan abad ke-13 ampé ke-16. Ni pernahnya ada di panté belètannya Sumatra Lor, Indonésia. Pas lagi naèk daon, ni kerajaan punya kekuatan merin mah sengéngkéan betu èn gableg nyokol ponggahan lornya Selat Melaka.

Ni kerajaan awalnya dijejegin jadi negeri Karo. Orang aslinya di situ aslinya agamanya ngikutin agama keruhun ama Hindu. Pas jaman abad ke-13, Selam mulain dianut barengan samping-sampingan ama kepercayan nyang udah ngederak di situ. Aru punya ibu negeri pernahnya parek betuk ama daèrah nyang wayah gini namanya Médan ama Déli Serdang. Orang-orangnya tu kerajaan diyakinin turunannya orang-orang Karo deri pelojognya Sumatra Lor.
Kerajaan (èlmu hayat)

Dalem èlmu hayat, **kerajaan** (Inggris: *kingdom*; Latèn: *regnum*; hurup Arab Gundul: کراجأن) entu trap pengrèrodan paling atas nomor dua nyang disela ama rungkun. Kerajaan dipasi jadi rombongan nyang kecitan nama "barung" (*filum*). Nginclo' ama nyang terdisionilnya, berapa buku di Amrik Serèkat ama Kenada maké sistim enem kerajaan (*Animalia*, *Plantae*, *Fungi*, *Protista*, *Archaea*, èn *Bacteria*), melèngken buku di laèn-laèn negeri kaya' Inggris, Hindi, Berasil, èns. keitung Indonésia paké sistim lima kerajaan (*Animalia*, *Plantae*, *Fungi*, *Protista*, èn *Monera*). Berapa pengomplokkan baru nyang dijuntrungin ama penyawangan (*kladistika*) mutahir secara terang-terangan udah ninggalin setilah "kerajaan" lantaran kerajaan terdisionil sipatnya ora sekeruhunan (*monofili*), nya'entu ora kebentuk deri kabèhan turunan deri atu keruhun nyang sama.

## Ruju'an
Kerajaan Kuté

**Kuté** entu atu daèrah jaman bahola nyang wayah gini dikenalnya Kalimantan Wètan, Indonésia, di Pulo Kalimantan èn ada juga' atu nama kaum asli deri itu daèrah (nama *Urang Kutai* atawa "orang Kuté"), nyang jumblahnya barang 300,000 orang nyang gableg dia punya basa sendèwèk nama basa Kuté nyang ngebarengin dia punya sejarah sendèwèk nyang kandel. Ni ari, tu nama pepes dipaké di nama tiga kabupatèn di Kalimantan Wètan, nya'entu Kabupatèn Kuté Kartanegara, Kabupatèn Kuté Kulon, èn Kabupatèn Kuté Wètan dengen atu kali mili di jeronya ni daèrah nama Kali Mahakam. Kuté bekèn jadi tempatnya kerajaan Hindu paling pertama èn paling bahola di Nusantara nama Kerajaan Kuté Martadipura nyang ganu diterusin ama Kesultanan Kuté Kartanegara.

## Ruju'an
Kerajaan Larantuka

**Kerajaan Larantuka** entu atu kerajaan jaman dulu nyang kalu wilayah sekarangnya mah Nusa Tenggara Wètan, Indonésia. Ni atu deri semètèt—kalu èmang bukan atu-atunya—negara Katoliknya orang asli di wilayah Indonésia. Jadi negara majeg (*tributary state*) ke Kerun Portugis, Raja Larantuka nyekel banda-banda di Pulo Plorès, Solor, Adonara, ama Lèmbata. Entakanuh dah baru dibeli ama Hindia Nèderlan deri Portugis sebelonnya penyedèkannya tahon 1904. Sangkilang ilang kedaulatannya abisnya tu penyedèkan, kuarga ningrat kerajaan tetep jadi dedengkot adat sebelonnya pengusekan telek bentukan kerajaan ama pemerèntahan kiblik tahon 1962.
Kerajaan Mataram

**Kerajaan Mataram** (Jawa: ꦩꦠꦫꦩ꧀ [mətaram]); atawa bekèn juga' dengen nama Kerajaan Medang entu atu kerajaan Hindu–Buda di Jawa nyang hèbring antara abad ke-8 M ampé ke-11. Ni kerajaan ngejedognya di Jawa Tenga, entakanuh mingsèr ke Jawa Wètan. Dibetelorin ama Raja Sanjaya, ni kerajaan diperènta ama wangsa Saèléndra ama wangsa Isana.
Kerajaan Melayu

**Kerajaan Melayu** (atawa bekèn sebagé Kerajaan Malayu, Kerajaan Dharmasraya, atawa Kerajaan Jambi; Tionghoa: 末羅瑜國; Mandarin: *Mòluóyú Guó*, pengucapan bentuk-ulang Tionghoa Tenga: *mat-la-yu kwok*) entu atu kerajaan Buda jaman bahola nyang lempengannya di daèrah nyang sekarang Propinsi Jambi sama Sumatra Kulon di Pulo Sumatra, Indonésia.
Kerajaan Pagerruyung

**Kerajaan Pagerruyung** (Minangkabo: *Karajaan Pagaruyuang*, nama laèn: *Pagaruyung Dārul Qarār*), atawa bekèn juga' sebagé Malayapura atawa Malayupura, entu ada atu kerajaan nyang tau ngejegir di Pulo Sumatra èn jadi pejogrogannya raja-raja Minangkabo di Sumatra Kulon. Pagerruyung kalu wayah gini masupnya Kecamatan Tanjung Emas, Kabupatèn Tanah Datar, parek ama Batusangkar Kota, Indonésia.
Kerajaan Pané

**Kerajaan Pané** ièlah atu kerajaan Buda nyang pernahnya di lingir panté wètannya Sumatra Lor nyang nanggrak antara abad ke-11 ama abad ke-14. Itu kerajaan pernahnya di utekan lebak Kali Barumun ama Kali Pané, di daèrah nyang wayah gini masup ke Kabupatèn Labuhanbatu ama Kabupatèn Tapanuli Kidul. Bahnanya batu tulis nyang masing ngejegreg ama catetan sejarah ni jaman kaga' pating banyak, ni kerajaan kebilang nyang rada kurang ditauin dalem sejarah Indonésia. Ahli sejarah pada nganggep kalu Kerajaan Pané mentak cuman atu kepangèranan atawa negara kacung nyang éngkoan di bawahnya mandala Sriwijaya èn abis entu ama Kerajaan Darmasraya.
Kerajaan Rempug

**Kerajaan Rempug Britani Gedé èn Negeri Ir Lor** (hurup Arab Gundul: کرجأن رمفوݢ بريطانى ݢدى ان نݢرى اير لور; Inggris: *United Kingdom of Great Britain and Northern Ireland*) atawa sering disingket **Kerajaan Rempug** (hurup Arab Gundul: کرجأن رمفوݢ; Inggris: *United Kingdom*, singketan: **UK**) atawa **Kerajaan Menunggal** (hurup Arab Gundul: کرجأن منوڠݢل) atawa juga' dikenal **Britani Gedé** (hurup Arab Gundul: بريطانى ݢدى; Inggris: *Great Britain*) ya'entu atu negara daulat nyang letaknya di panté lepas kulon-lor benua Èropa. Ni negara ada gabregan deri 'negara-negara', sehingga dibilangnya negara 'rempug'. Adapun ni negara kesusun deri pulo-pulo nyang ada di gutekan situh, antara laèn: Pulo Britani Gedé ama Pulo Irlan belah lor-wètan, srènta laèn-laèn pulo kecit di sekitarannya. Orang banyak kadung lumpar cuman nggero'nya **Inggris**. Hopstad ni negara ada di Londen.

Seila-ilanya, empat negara gedé nyang ngeja gabregannya Kerajaan Rempug antara laèn:

* **[[Inggris|Inggris]]** (hopstadnya di Londen)
* **[[Irlan Lor|Irlan Lor]]** (hopstadnya di Bèlpas)
* **[[Skotlan|Skotlan]]** (hopstadnya di Èdinbereh)
* **[[Walès|Walès]]** (hopstadnya di Kardip)
Adapun orang Britani Gedé digero'nya **orang Brit** (hurup Arab Gundul: اورڠ بريط).

## Ruju'an
Kerajaan Singasari

**Kerajaan Singasari** (Jawa: ꦏꦫꦠꦺꦴꦤ꧀ꦱꦶꦔ꧀ꦲꦱꦫꦶ *Karaton Singhasari*; Indonésia: *Kerajaan Singasari*) entu atu kerajaan Hindu Jawa nyang pernahnya di Jawa belètan antara tahon 1222 ama 1292. Ni kerajaan nerusin Kerajaan Kediri sebagé kerajaan nyang ngejèger di Jawa belètan. Ni kerajaan punya nama sebrojolan ama nama Kecamatan Singasari di Malang Kabupatèn nyang pernahnya berapa kilomèter ngalornya Malang Kota.
Kerajaan Sunda

**Kerajaan Sunda** (tukerhurup: *Karajaan Sunda*) entu kerajaan Hindu Sunda nyang pernanya di ponggahan kulonnya Pulo Jawa semprakan tahon 669 ampé barang tahon 1579, nglingkup daèrah nyang wayah gini Banten, Jakarta, Jawa Kulon, èn bagèan kulonnya Jawa Tenga. Ibu negerinya Kerajaan Sunda mah dipingsèr-pingsèr berapa kali dalem riwayatnya, pindah-pindah di antara gutekan Galuh (Kawali) di belètan ama Pakuan Pajajaran di bekulon.
Kerajaan Tarumanegara

**Kerajaan Tarumanagara** atawa Taruma atawa cuman Taruma entu kerajaan Sunda nyang kena kesawaban Indu nyang awal-awal, lempengannya ada di Jawa bekulon. Pemimpinnya nyang di abad ke-5, Purnawarman, ngeja atu batu tulis paling awal di Jawa, nyang diancer-ancer atawa dijajag semprakan barang tahon 450 M.

Seila-ilanya, tuju batu tulis nyang bekaètan ama ni kerajaan kepapagan di bilangan Jawa Kulon, deket Bogor ama Jakarta. Tu batu tulis antara laèn batu tulis Ciaruteun, Kebon Kopi, Jambu, Pasir Awi, ama Muara Cianten deket Bogor; batu tulis Tugu deket Celincing di Jakarta Lor; èn batu tulis Cidanghiang di désa Lebak, kecamatan Munjul, Banten Kidul.
Kerak keling

**Kerak keling** (hurup Arab Gundul: کرق کليڠ; Inggris: *brass knuckles*, *knuckles*, *knucks*, *brass knucks*, *knucklebusters*, *knuckledusters*, *an English punch* atawa *classic*) atawa **kerkeling** (hurup Arab Gundul: کرکليڠ) entu atu senjata tangan nyang dikeja deri logem èn dipasangin ngelinter empat buku jari depan tangan. Ni senjata dipaké bakal nojos atawa nggibeng orang dari deket. Logem nyang dipaké galibnya keras ama rada berat biar mangkin bejad lawannya. Pegangannya dipasang di dalem kepelan tangan biar itu buku jari kaga' ikutan bejad lantaran adanya gaya tèktokan deri itu pukulan (Hukum Newton Ketiga).

Laèn negara, laèn juga' hukum pasal èhendom, jual-beli, ama pemakéan kerak keling. Ada nyang kaga' ngeboléin acan bakal orang biasa, ada juga' nyang ngeboléin.

## Ruju'an
Kerak telor

**Kerak telor** (hurup Arab gundul: كرق تلور) entu atu makanan has orang Betawi, nyang dikeja'nya deri beras ketan putih, kelapa muda parut nyang disangrai, telor ayam atawa bèbèk nyang dikasih bumbu biar gurih. Banyak nyang pada dagang kerak telor terutama pas wayahnya ada acara keramèan. Kaya' misalnya acara Pekan Raya Jakarta udah pasti banyak penjual kerak telor nyang ngumpul dan ngejualin dia-dia punya dagangan kerak telor. Jajanan nyang atu enni èmang udah jadi ciri has dari budaya Betawi nyang mukim di Jakarta èn segutekannya.

## Ruju'an
Keraton Ngayogyakarta Hadiningrat

**Keraton Ngayogyakarta Hadiningrat** (urup Arab Gundul: کراتون ڠايݢياکرتا هادينڠرة) atawa **Keraton Yogyakarta** (urup Arab Gundul: کراتون يݢياکرتا) atawa **Keraton Jogja** (urup Arab Gundul: کراتون جݢجا) entu keraton resmi Kesultanan Ngayogyakarta Hadiningrat nyang letaknya di kota Yogyakarta. Enni keraton dikeja ama Sri Sultan Amengkubuwana I di taon 1755 sebagé keraton nyang baru gara-gara pecahnya Mataram Islam gara-gara perjanjian Giyanti. Enni keraton entu pecahan deri Keraton Kasunanan Surakarta Hadiningrat deri Mataram Islam Surakarta (Kasunanan Surakarta). Jadinya, wangsa Mataram dilanjutin ama 2 keraton, ya'entu Kesultanan Yogyakarta èn Kasunanan Surakarta. Jumblah keraton Yogyakarta punya wilayah entu ngejenggar ampé 144 hèktar. Enni wilayah keitung bèntèng Baluwarti, alun-alun Lor, alun-alun Kidul, gapura Gladak, èn kumplèk Masjid Gedhé Yogyakarta. Selaèn entu, luas deri Kedaton (intinya) ampé 13 hèktar.Walopun Kesultanan Yogyakarta resmi jadi bagéan deri Kiblik Indonésia di taon 1945, enni kumplèk gedong keraton masing jadi geriya sultan èn rumah tangganya masing ngejalanin terdisi kesultanan ampé enni wayah. Enni keraton uda jadi atu tempat lancongan di kota Yogyakarta. Sebagéan kumplèk keraton entu musium nyang nyimpen macem-macem kesultanan punya barang bolè simpen, keitung macem-macem barang nyang dikasiin ama raja-raja Éropa, tiruan pusaka keraton, èn gambang (gambelan). Deri gedongnya, enni keraton entu jadi atu tulad bakal gedong-gedong keraton Jawa nyang paling mantep, ada punya awla-awla nyang cakep èn lapangan, serènta *pavilium* nyang lega. 

## Ruju'an
Keraton Surakarta Hadiningrat

**Keraton Surakarta Hadiningrat** (urup Arab Gundul: کراتون سراکرتا هادينڠرة) atawa **Keraton Surakarta** (urup Arab Gundul: کراتون سراکرتا) atawa **Keraton Sala** (urup Arab Gundul: کراتون سلا) entu keraton resmi Kasunanan Surakarta Hadiningrat nyang letaknya di Kota Surakarta. Enni keraton dikeja ama Sri Susuhunan Pakubuwana II kira-kira taon 1743-1744 sebagé gantiannya keraton Kartasura nyang mirip dengen keraton Ngayogyakarta Hadiningrat nyang dikeja abisannya èn jadi keraton bakal kesultanan Yogyakarta. Secara terdisionil, kesultanan Mataram dilanjutin ama dua kerajaan, ya'entu kasunanan Surakarta èn kesultanan Yogyakarta. Jumblah luasnya ngejenggar ampé 157 hèktar, keitung semua-mua daéah bèntèng Baluwarti, Alun-alun Lor, Alun-alun Kidul, Gapura Gladak, èn kumplèk Masjid Agung Surakarta. Selaèn entu, luas kedatonnya entu ampé 15 hèktar.Walopun Kasunanan Surakata resmi jadi bagéan deri Kiblik Indonésia di taon 1945, enni kumplèk gedong keraton masing jadi geriya sultan èn rumah tangganya masing ngejalanin terdisi kesultanan ampé enni wayah. Enni keraton uda jadi atu tempat lancongan di kota Surakarta. Sebagéan kumplèk keraton entu musium nyang nyimpen macem-macem kasunanan punya barang bolè simpen, keitung macem-macem barang nyang dikasiin ama raja-raja Éropa, tiruan pusaka keraton, èn gambang (gamelan). Deri gedongnya, enni keraton entu jadi atu tulad bakal gedong-gedong keraton Jawa nyang paling mantep, ada punya awla-awla nyang cakep èn lapangan, serènta *pavilium* nyang lega.

## Ruju'an
Keringet

**Keringet** (hurup Arab Gundul: کريڠة) atawa **kesang** (hurup Arab Gundul: کسڠ) entu caèran kulit punya bikin kapan awak lagi panas-panasnya. Keringet dikeja di kelanjer keringet di bawahnya muka kulit. Entu kuarnya deri lobang kecit-kecit nama pori-pori. Keringet kebanyakannya deri aèr, bagèn kata ada garemnya juga'.

Awak ngeja keringet bakal ngademin dèwèknya. Ni bagèan deri awak punya pengaturan suhu. Awak ngambil panas deri awak kapan nguab.

## Ruju'an
Kerkeling (roti)

**Roti kerkeling** (hurup Arab Gundul: روتى کرکليڠ; Prasman: *Bretzel*; Èlsasi: *bradchdal*; Dèt: *Breze* atawa *Brezel*) ièlah atu kué panggangan nyang asalnya deri Dètslan. Ni adatnya dipuntir kaya' buhul atawa kerkeling. Roti kerkeling punya adonan kebikin deri tepung gandum ama ragi.

## Ruju'an
Kernèli (taneman)

**Kernèli** (hurup Arab Gundul: کرنلى) atawa **pernèli** (hurup Arab Gundul: فرنلى) atawa **panili** (hurup Arab Gundul: فنلى) (*Vanilla planifolia*) entu taneman nyang ngasilin bubuk kernèli atawa panili bakal jadi wangi-wangi makanan. Ni bubuk dikeja deri dia punya buah nyang bentuknya polong.

Taneman kernèli asalnya mah dikenal ama orang-orang Indian di Mèksiko, ni taneman punya negara asal. Kernèli ngembang biaknya ada dua cara: liwat kelamin (*generatif*) atawa sonder kelamin (*vegetatif*).

## Penyebaran
Awalnya, taneman kernèli cuman tumbu di Mèksiko. Selamanya abad ke-15, sala atu suku pedaleman Mèksiko, nama suku Astèk, ngambil ni bua kernèli punya paèda bakal jadi wangi-wangi di minuman coklatnya. Ni minuman coklat digeronya *cacahuatl* nyang misti disajènin di dalem kenduri-kenduri atawa selametan di suku Astèk punya kebudayaan. Ama tu orang Astèk sendèwèk, kernèli digeronya *Thilxochitl* nyang artinya 'kembang item'.

Terus pas sekitaran tahon 1519, atu orang deri bangsa Peringgi, nama Fernando Cartos, nyaba ke Mèksiko ama ngicipin tu minuman *cacahuatl*. Abis kombalinya, Fernando Cartos ngenalin kernèli ama dia punya hopèng Èropanya. Barang udah dikenalin di Èropa, kernèli mulain didemenin ama dijadiin barang dagang nyang dibawa' deri Mèksiko ke Èropa. Dalem tahon 1602, Ratu Èlisabèt I, ratu Inggris, punya tukang obat, nama Hugh Morgan, nyaranin nambahin kernèli bakal namba-namba rasa ama bau-bauan. Selamanya tahon 1700-an, kernèli udah ditambahin di macem-macem produk, kaé alkohol, bako, ama wangi-wangian. Walakin bagèn gitu, di Èropa, kernèli baru dibiakin baru semprakan tahon 1721.

Sedeng di Indonésia, pengauran kernèli baru masup tahon 1819 liwat atu ahli taneman Welanda, nama Prof. Dr. Reinwadt. Awalnya mah, tu bibit nyang digawa cuman bakal jadi sesimpenan atawa kolèksi Kebon Gedé Bogor. Èh tau-taunya, tu taneman kernèli bisa dibiakin di mana-mana bilangan, wabilkusus di Jawa Tenga ama Jawa Kulon. Badan Sintrem Statistik Sional (*Badan Pusat Statistika Nasional*) punya kata, lèbar tana biakan kernèli dalem tahon 2014 udah nyampé 13,60 rèbu hèktar. Wayah gini gè', kernèli udah dibiakin di mana-mana laèn daèrah, kaé Bali, NTT, ama Sulawési. Indonésia kendiri misi jadi sala atu negara nyang ngèkspor kernèli paling gedé.

Adapun wayah gini, produk deri kernèli udah keampar-ampar di mana-mana dunia. Negara pengasil kernèli paling gedé antara laèn Madagaskar, Indonésia, Mèksiko, Papua Giné Baru, Tiongkok, Turki, èn Kerajaan Tonga. Adapun negara-negara nyang merluin impor kernèli paling gedé antara laèn Amrik Serèkat, Prasman, Pilipénen, Dètslan, Welanda, ama Kanada.

## Ruju'an
Kertas

**Kertas** (hurup Arab Gundul: قرطاس) entu atu bahan cèblèk nyang dihasilin anu bolé ngebejeg jarot nyang asalnya deri bubur kertas. Jarot nyang dipaké biasanya bahannya alami èn ada sèlulose èn hémisèlulose. Kertas bekèn jadi wasilah utama bakal nulis, nyeplok, nggambar, èn macem-macem laèn kegunaan nyang kena dilakonin paké kertas, kaya' kertas lap (*tissue*) nyang dipaké bakal tanjaan, kebersihan, atawa bakal nyèbokin kèpèt.

## Ruju'an
Kertas kèpèt

**Kertas kèpèt** (hurup Arab Gundul: قرطاس کيفت) entu kertas nyang dipaké bakal nyèka atawa ngecit bol ama alat kelamin abisnya bèrak ama kencing. Kertas kèpèt dirancang bisa encag di aèr biar kaga' bikin mampet saruran tinjanya. Kertas kèpèt ditauin dipaké pertama kali jaman abad ke-6 di Tiongkok bakal kebersian aèr. Tahon 1857, kertas kèpèt mulain dibikin gedé-gedéan ama dijualin ama pengusaha Amrik Serèkat nama Joseph Gayetty.

## Ruju'an
Kertas suara

**Kertas suara** entuh kertas nyang dipaké bakal ngasi suara di pemilian umum. Di kertas suara ada nanggrak nama parté, calon persidèn, hop daèrah, èn nama wakil ra'yat di Déwan Perwakilan Ra'yat trap 1 ama trap 2. Orang nyang ngelah hak mili bakalan mili atu nyang ketulis di dalem tu kertas suara nyang tinggal noblos doangan. Ni kertas entarnya bakalan dirèken di pemilu èn hasilnya bakalan diwara-warain ke masarakat.

## Ruju'an
Kesultanan Acéh

**Kesultanan Acéh**, atawa resminya Kerajaan Acéh Darusalam (Acéh: *Keurajeuën Acèh Darussalam*; hurup Arab Jawi Acéh: كاورجاون اچيه دارالسلام), entu atu kesultanan nyang nyintrem di nyang sekarang namanya Propinsi Acéh. Ni tau jadi atu ungkulan daèrah nyang utama selamanya abad ke-16 ama ke-17, sebelonnya ngranapin kemunduran nyang lila. Dia punya ibu negeri namanya Kutaraja nyang wayah gini namanya Banda Acéh.
Kesultanan Bacan

**Kesultanan Bacan** (كسلطانن باچن) entu atu negara di Kepuloan Maluku, nyang wayah gini namanya Indonésia nyang ngejelot barengan ama ngelot-lotnya perdagangan bumbu-bumbu di pengujungan jaman tenga-tenga.
Kesultanan Banjar

**Kesultanan Banjar** atawa **Kesultanan Banjarmasin** () entu kesultanan nyang pernahnya di betulannya nyang wayah gini namanya Propinsi Kalimantan Kidul, Indonésia. Dalem sejarahnya, paling lila dia punya ibu negeri ada di Banjarmasin.

## Ruju'an
Kesultanan Banten

**Kesultanan Banten** (كسلطانن بنتن) entu atu kerajaan Selam Banten nyang dagang nyang dijejegin di abad ke-16 nyang sintremnya di Banten, atu kota nyang ada di panté lor-kulonnya Jawa. Kalu nama basa Inggrisnya entu *Bantam*. Orang kata mah, ni kerajaan dibikin ama Sunan Gunungjati, nyang sebelonnya tau ngejejegin Kesultanan Cerbon.
Kesultanan Bruné

**Kesultanan Bruné** (hurup Arab Melayu: كسلطانن بروني) atawa cuman Bruné entu atu kesultanan Melayu nyang musernya di Bruné, di lingir panté lornya Pulo Kalimantan di Asia Kidul-wètan. Bruné jadi atu negara daulat barang di jaman abad ke-15, kapan tu negara tumbu bener-bener èn ngelotlot di sepanjangnya panté Kalimantan ama Pilipénen abisnya Melaka ambruk dicedèk Portugis. Baru mulain semprakan abad ke-17 ama ke-18 mingkin mudun. Sultan pertamanya Bruné entu orang Selam. Bruné jadi negara piaraan Britani selamanya abad ke-19.
Kesultanan Cerbon

**Kesultanan Cerbon** (Indonésia: *Kesultanan Cirebon*; Pègon: كسلطانن چيربون, Sunda: *Kasultanan Cirebon*) entu kesultanan Selam nyang ada di Jawa Kulon nyang dijejegin di abad ke-15. Orang kata mah gènèngan dijejegin ama Sunan Gunungjati, sepegimana ada di dia punya surat nyang ngebilangin kemerdékaan Cerebon deri Pajajaran tahon 1482, biar kata sebenernya mah udah ada pejogrogan ama pemerèntahan deri tahon 1445. Sunan Gunungjati juga' ngejejegin Kesultanan Banten. Ni kesultanan – atu deri negara-negara Selam awal-awal nyang dijejegin di Jawa, selaènnya Kesultanan Demak.
Kesultanan Demak

**Kesultanan Demak** (hurup Arab Melayu: کسلطانن دمق) entu atu negara Selam Jawa nyang ada di lingir panté lornya Jawa di Indonésia, di kota nyang wayah gini namanya Demak. Orang kata, ni kerajaan didiriin ama atu sahbandar di Kerajaan Majapahit di seprapat abad belakangan di abad ke-15 nyang disawabin ama agama Selam nyang dibawa' ama orang Tionghoa, Gujarat, Arab, èn ama laèn-laèn kerajaan Selam nyang ada di itu utekan, kaya' Samudra Pasé, Melaka, ama Bani Campa. Ni kesultanan entu negara Selam nyang paling pertama nongtot duluan di Tana Jawa èn tau bekuku di sebagèan gedé deri wilayah lingir panté lor Jawa ama Sumatra Kidul.
Kesultanan Jailolo

**Kesultanan Jailolo** (كسلطانن جايلولو) entu atu negara sebelon jaman modèren di Maluku, nyang wayah gininya Indonésia, nyang nongtot barengan ama melingsatnya perdagangan cengké di Jaman Tenga-tenga. Ni kerajaan atu deri empat kerajaan di Maluku barengan ama Ternaté, Tidoré, ama Bacan, nyang ni kerajaan sintremnya di telok di bekulonnya Halmahéra.
Kesultanan Déli

**Kesultanan Déli** (Indonésia: *Kesultanan Deli Darul Maimoon*; hurup Arab Melayu: كسلتانن دلي دارالميمون‎) entu atu negeri Melayu nyang jenggarnya 1.820 km² di Sumatra Wètan nyang dijejegin tahon 1630. Ni kerajaan bawahan nyang dibikin tahon 1630 dikuku ama macem-macem kesultanan entuk 1814. Pas dia jadi atu negeri merdéka, dia misah deri Kesultanan Siak.
Kesultanan Johor

**Kesultanan Johor** (Melayu: کسلطانن جوهر *Kesultanan Johor*), bekèn juga' digero' Kesultanan Johor-Pahang-Rio-Lingga, atawa Kekijiran Johor, ada dijejegin ama Sultan Melaka Mahmud Sah punya anak nama Sultan Alaudin Riayat Sah II tahon 1528.
Kesultanan Kalinyamat

**Kesultanan Kalinyamat** atawa Kerjaan Kalinyamat entu atu kenegaraan Selam Jawa nyang adanya di ponggahan lornya Pulo Jawa, nyang nyintrem di tempat nyang wayah gini namanya Jepara, Jawa Tenga, Indonésia.
Kesultanan Mataram

**Kesultanan Mataram** entu kerajaan Jawa gedé nyang merdéka nyang paling akir ada ngejejeg di Pulo Jawa sebelonnya dicedèk ama Welanda. Dia punya kekuatan politik nyang paling gedé ngutek-nguteknya di Jawa Tenga di ujung-ujung abad ke-16 ampé awal-awal abad ke-18.
Kesultanan Perlak

**Kesultanan Perlak** ièlah kesultanan nyang masupnya mah awal-awal di Asia Kidul-wètan nyang diyakinin masup Selam semprakan abad ke-9. Pernahnya Perlakentu di nyang sekarang namanya Kabupatèn Acéh Wètan, Indonésia.
Kesultanan Rio-Lingga

**Kesultanan Rio-Lingga** (Melayu/Indonésia: کسلطانن رياوليڠݢ *Kesultanan Riau-Lingga*), atawa bekèn juga' Kesultanan Lingga-Roa, Kesultanan Rio, atawa Kesultanan Lingga entu atu kesultanan Melayu nyang nanggraknya semprakan 1824 ampé 1911, sebelonnya kubra lantaran Welanda punya rècokan.
Kesultanan Samudra Pasé

**Kesultanan Samudra Pasé** (Melayu: كسلطانن سامودرا ڤاساي), atawa juga' bekèn sebagé Samudra atawa Pasé atawa Samudra Darusalam atawa *Pacem*, entu ada atu kerajaan Selam nyang ada di lingir panté lornya Sumatra nyang nderak semprakan abad ke-13 ampé ke-16. Ni kerajaan diyakinin dijejegin ama Mèrah Silu nyang marinya masup Selam ama ambil nama Malik Salèh tahon 1267 M.

Buktinya mah cuman sekelemit doang nyang masing rèstan jadinya rada angèl bakal dikaji betul-betul pasal dia punya sejarah kerajaannya.
Kesultanan Melaka

**Kesultanan Melaka** (Melayu: *Kesultanan Melaka*; hurup Arab Melayu: کسلطانن ملاک) entu atu kesultanan Melayu nyang ngejogrog di daèrah nyang wayah gini masupnya Melaka, Malésia. Turut kesepaketan sejarah, kurang lebi barang tahon 1400-an entu tahon kapan tu kesultanan dijejegin ama Raja Singapur nama Paraméswara, atawa bekèn juga' sebagé Iskandar Sah, biar kata ada juga' nyang ngata dijejeginnya lebi duluan. Di itu kesultanan punya jaman tinggi-tingginya selamanya abad ke-15, dia punya ibu negeri tumbu jadi atu deri bandar anterpenganteran nyang paling penting di itu jaman dengen daèrah nyang nglingkup sebagèan besar deri Ujung Melayu, Kepuloan Rio, èn juga' ponggahan penting di panté lor Sumatra nyang wayah gini masupnya Indonésia.
Kesultanan Pelèmbang

**Kesultanan Pelèmbang Darusalam** (hurup Arab Melayu: كسلطانن ڤلامبڠ دارالسلام) entu atu kesultanan di Indonésia nyang dia punya ibu negeri ada di Pelèmbang, Sumatra Kidul, Indonésia. Ni kesultanan mulain dikoar-koarin tahon 1659 ama Susuhunan Abdurrahman (1659–1706) èn dikubrain ama guwernemèn Kumpeni 7 Oktober 1823. Tahon 1825, pemimpin paling bontotnya nama Sultan Ahmad Najamuddin dicandak èn diinternir ke Banda Néra di Maluku.
Kesultanan Siak

**Kesultanan Siak Sri Indrapura**, atawa sokanannya Kesultanan Siak (Indonésia: *Kesultanan Siak Sri Inderapura*; hurup Arab Melayu: كسلطانن سياق سري ايندراڤورا‎), entu atu kerajaan nyang pernahnya di Kabupatèn Siak, Rio nyang nanggraknya semprakan 1722 ampé 1949. Ni kerajaan dijejegin ama Raja Kecil, nyang asalnya deri Kesultanan Johor (Sultan Abdul Jalil Rahmad Syah I), entaknya dia boncos nyedèk tahta Kesultanan Johor. Ni pemerèntahan ngelèplèp selamanya abad ke-18 èn nglingkup sebagèan gedé Sumatra belètan lantaran dia pada nggabreg macem-macem kelompok di bawah dia punya kukuan liwat perang ama dagang antara jero Sumatra ama Selat Melaka.
Kesultanan Sulu

**Kesultanan Sulu** (Sulu: *Kasultanan sin Sūg*; Melayu: *Kesultanan Sulu*; Pilipèn: *Sultanato ng Sulu*) entu atu negeri Selam nyang merèntah Kepuloan Sulu, utekan lingir panté Samboanga Kota, èn berapa bagèan deri Palawan nyang wayah gini kebilangnya di Pilipénen, selaènnya sebagèan daèrah nyang wayah gini Sabah, Kalimantan Lor ama Wètan di lor-wètannya Pulo Kalimantan.
Kesultanan Ternaté

**Kesultanan Ternaté** (hurup Arab Melayu: كسلطانن ترنتاي), atawa dulunya juga' bekèn digero Kerajaan Gapi, ièlah atu deri kerajaan Selam nyang bolé dikata paling kolot di Indonésia selaènnya Kesultanan Tidoré, Jailolo, ama Bacan.
Kesultanan Tidoré

**Kesultanan Tidoré** (Indonésia: كسلطانن تيدوري, *Kesultanan Tidore*, kotan-kotan *Kerajaan Tidore*) entu atu kesultanan di Asia Kidul-wètan, nyang muser di Tidoré di Kepuloan Maluku (wayah gini Maluku Lor, Indonésia). Ni kerajaan juga' bekèn sebagé *Duko*, pemimpinnya maké gelar *Kië ma-kolano* (Penguasa Gunung). Tidoré entu tunjang-tunjangannya Kesultanan Ternaté bakal adu-aduan mana nyang lebi nyokol di jalur dagang bumbu-bumbu èn gableg rol dalem sejarah sebagé pembungsel peradaban Nusantara Indonésia ama alam Papua.
Kesultanan Yogyakarta

**Kesultanan Yogyakarta** (Jawa: ꦏꦱꦸꦭ꧀ꦠꦤ꧀ꦤꦤ꧀​ꦔꦪꦺꦴꦒꦾꦏꦂꦡ​ꦲꦢꦶꦤꦶꦔꦿꦠ꧀ *Kasultanan Ngayogyakarta Hadiningrat* [ŋajogjɔkartɔ hadinɪŋrat]; Indonésia: *Kesultanan Yogyakarta*) entu kerajaan di Jawa di Daèrah Istimèwa Yogyakarta, Kiblik Indonésia. Hop kesultanannya nyang wayah gini lagi nangkring entu Hamengkubuwana X.
Kesunanan Surakarta

**Kesunanan Surakarta** (Indonésia: *Kasunanan Surakarta*; Jawa: ꦟꦒꦫꦶꦑꦱꦸꦤꦤ꧀ꦤꦤ꧀ꦯꦸꦫꦏꦂꦠꦲꦢꦶꦤꦶꦁꦫꦠ꧀ *Kasunanan/Karaton Surakarta Hadiningrat*) entu atu kerajaan di Jawa nyang mancernya di Surakarta, Jawa Tenga, Indonésia.
Ketipah

**Ketipah** (hurup Arab Gundul: خطيفة) atawa **lapi-lapi** (hurup Arab Gundul: لافى٢)—atawa **hambal** (hurup Arab Gundul: همبل) kalo di mesigit—entu lawon tenunan sepotong bentuknya sikak panjang.

Biasanya, ketipah dipaké biar pangkèng rada bagusan ama biar jalan di ubinnya kaga' cacat-cecet suaranya. Ketipah entu rada angetan ama lembutan deripada lanté keras kaya' pelupu, tèhel, atawa peluran. Ketipah bisa macem-macem ukurannya. Sejadah ama ketipah sanonya deri Asia Tenga, cuman mesin bikinnya dibikin di Èropa. Ketipah nyang paling kolot di dunia ditemuin tahon 1947 pas pengerokan di Sibéri. Jadi, ada dua macem dah itu ketipah: bikinan tangan paké cara terdisionil, ama tenunan mesin. Ni bener-bener ngeja laèn tu harganya ama hodengnya antara sejadah terdisionil ama ketipah modèren.

## Ruju'an
Keurakanan

**Keurakanan** (hurup Arab Gundul: كأورقنن; Inggris: *anarchism*) ièlah atu pikiran perobahan nyang ngakar nyang bilang kalu orang kaga' bolé direjeng-rejeng ngikut undak-undak apa baé. Misalnya, keurakanan bilang kalu guwernemèn entu bikin susah doang ama kaga' perlu. Artinya, dia pada kaga' mau diatur-atur atawa 'urakan'. Cuman, bukan artinya dia pada kaga' mau ada keaturan nyang rapi ama tentrem. Kalu kata umumnya *anarki* entu dasarannya deri basa Yunani ἀναρχία *anarchiā* nyang artinya "sonder pengatur" atawa "sonder pemerènta". Mar, bukannya dia pada ogah ama adanya aturan acan. Cuman, dia kata mah bagènin aja tu aturan sendèwèknya jalan di masarakat, sonder paké direjeng-rejeng.

## Ruju'an
Kewadonan

**Kewadonan** atawa (hurup Arab Gundul: کوادونن; Inggris: *feminism*) atawa **kecèwè'an** (hurup Arab Gundul: کچيوئن;) entu atu harkat kemasarakatan, pulitik, èn atur banda. Kewadonan entu atu paham nyang pèngèn ngrobah orang punya cara ngiat hak lanang-wadon (wabilkusus wadon) èn ngaru-aruin aken kesembabadan. Orang nyang ngikut ni paham digero' kaum kewadonan.

Kewadonan mulain semprakan abad ke-18 dengen adanya Penerangan. Bahnanya adanya cèkcok pasal perbèdaan antara jenis, jadi nongol dah tu adanya omong-omong bakal kesembabadan.

## Ruju'an
Kewarganegaraan

**Kewarganegaraan** (hurup Arab Gundul: کورݢانݢاراءن) ièlah ubungan hukum antara orang ama negara. Biasanya mah, negaranya entu tempat di mana orang brojol, tinggal, nyang dia dukung, ama tempat dia dapet perlindungan. Orang galibnya jadi warga negara di negara di mana dia brojol, cuman bisa aja orang ngongsogin naturalisasi atawa pengwarganegaraan bakal jadi warga negara di laèn negara. Ada negara nyang ngeboléin kewarganegaraan rangkep, ada juga' nyang kadanan.

## Ruju'an
Kiai Haji Noer Alie

**Kiai Haji** **Noer Alie** (urup Arab Gundul: کياهي حاج نور علي; urup Sunda: ᮔᮥᮁ ᮃᮜᮤ; EYD: *Nur Alie*; 15 Juli 1914 – 29 Jenuari 1992) entu ulama atawa tokoh nyang disematin jadi Palawan Nasional Indonésia dengen SK Persidèn: *Keppres No. 085/TK/2006*, pertanggal 3 Nopèmber 2006.

Kiai Noer Alie entu anak lanangnya Anwar bin Haji Layu èn Maimunah binti Tarbin. Kiai Noer Alie dapetin tarbiyah ugama deri berapa guru ugama di kitaran Bekasi. Taon 1934, kiai Noer Alie naèk haji èn ngedalemin èlmu ugama di Mekah. Di sono kiai Noer Alie mukim 6 taonan.

## Ruju'an
Kiblik

**Kiblik** (hurup Arab Gundul: کبليک) entu atu negara nyang guwernemènnya deri *ra'yat*, bukan deri kalangan bangsawan, èn biasanya dipimpin ama persidèn. Ni istilah ngambil deri basa Latèn *res publica* nyang artinya 'urusan awam'. Maksudnya, ni kiblik diartiin jadi kerajaan punyanya ra'yat ama dikawal ama ra'yat.

## Ruju'an
Kiblik Aprika Tenga

**Kiblik Aprika Sintrem** (hurup Arab Gundul: افريقا سنترم; Prasman: *République centrafricaine*; Sanggo: *Ködörösêse tî Bêafrîka*) entu negara kecempèt daratan nyang letaknya di Aprika Tenga. Ni negara punya hopstad Bangui. Ni negara jenggarnya 622.984 km2 (240.535 mi2). Di sono, ada barang 5.457.154 orang nyang tinggal di mari. Adapun dia punya basa resmi entu basa Prasman ama basa Sanggo.

## Ruju'an
Kiblik Dominika

**Kiblik Dominika** (hurup Arab Gundul: کبليک دومينيکا; Spanyol: *República Dominicana*) entu negara di ponggahan pulo, paroh-parohan ama Haiti, nyang letaknya di Karaiben, di Amrik Lor. Ni negara punya hopstad Santo Dominggo. Ni negara jenggarnya 48.671 km2 (18.792 mi2) doang. Di sono, ada barang 10.790.744 orang nyang tinggal di mari. Adapun dia punya basa resminya entu basa Spanyol, cuman basa Peranakan Haiti ama basa Inggris Samana juga' dipaké.

## Ruju'an
Kiblik Indonésia Serèkat

**Kiblik Indonésia Serèkat** (Welanda: *Verenigde Staten van Indonesië*; Indonésia: *Republik Indonesia Serikat*; potong lèter: RIS) entu negara serèkat nyang cuman ada bentaran doang nyang diserahin kedaulatan Hindia Welanda (kecuali Papua Welanda) pas 27 Désèmber 1949 abisnya Konperènsi Méja Bunder Indonésia–Welanda. Ni penyerahan nyudahin empat tahon selèk antara kaum sional Indonésia ama Welanda nyang pada rebut-rebutan kukuan di Indonésia. Ni negara cuman ada setahon jengkep gè' kaga' nyampé sebelonnya digantiin ke Negara Kesatuan Kiblik Indonésia.
Kiblik Kera'yatan Kongo

**Kiblik Kera'yatan Kongo** (hurup Arab Gundul: کبليک کرعيتن کوڠو; Prasman: *République démocratique du Congo*; Swahili: *Jamhuri ya Kidemokrasia ya Kongo*) atawa sering juga' digero **Kongo-Kinsasa** (hurup Arab Gundul: کوڠو کينساسة) entu negara nyang letaknya di Aprika Tenga èn watesan ama Kiblik Aprika Sintrem ama Sudan Kidul di blèlir, Uganda, Ruanda, ama Burundi di blètan, Sambia ama Anggola di bekidul, èn Kiblik Kongo èn Laotan Atlantik di bekulon. Ni negara kepisah ama Tansania di Sètu Tanganyika di blètannya. Ni negara punya hopstad Kinsasa. Ni negara jenggarnya 2.345.409 km2 (905.567 mi2). Di sono, ada barang 95.894.118 orang nyang tinggal di mari. Adapun dia punya basa resmi entu basa Prasman ama basa Swahili, selaèn basa daèrah sional nyang diakuin, kaé basa Kongo, basa Ngala, èn basa Luba.

## Ruju'an
Kiblik Kongo

**Kiblik Kongo** (hurup Arab Gundul: کبليک کوڠو; Prasman: *République du Congo*) atawa bekènnya **Kongo-Brasawil** (hurup Arab Gundul: کوڠو برساويل) entu negara nyang letaknya di Aprika Tenga nyang dilantasin ama garis katulistiwa. Kiblik Kongo ada watesan ama Kiblik Kera'yatan Kongo di bekidul ama blètan, Kamérun ama Kiblik Aprika Sintrem di blèlir, èn Kabinda (Anggola) di belah kidul-kulon. Ni negara juga' ngelah garis panté Atlantik seemprit.  Ni negara punya hopstad Brasawil. Ni negara jenggarnya 342.000 km2 (132.000 mi2). Di sono, ada barang 3.686.000 orang nyang tinggal di mari. Adapun dia punya basa resmi entu basa Prasman èn juga' ada laèn-laèn basa daèrah nyang dianggep ama negara, kaé basa Kongo ama basa Ngala.

## Ruju'an
Kiblik Kèngbé

**Kiblik Kèngbé** (Tionghoa: 坑尾公司; Ké': *Hângmî*; Welanda: *Hang-Moei*; lèterlek: "kongsi ujung kalèn") entu atu serèkat kongsi Tionghoa kuasa-dèwèk nyang dicangkèl-cangkèlin ama Kedemangan Montrado (Tiongkok: 打勞鹿, Ké': *Montradok*) di Kalimantan Kulon, Kalimantan, cuman begawénya banyakan di daèrah kulonnya Montrado. Ni nimbrung ama Peréngkoan Posun tahon 1776 èn bubaran tahon 1839 di tangannya kongsi Dagang.
Kiblik Lanhong

**Kiblik Lanhong** (Tionghoa: 蘭芳共和國; Mandarin: *Lánfāng Gònghéguó*; Ké': *Làn-fông Khiung-fò-koet*), atawa bekèn juga' digero **Kongsi Lanhong** (Tionghoa: 蘭芳公司; Mandarin: *Lánfāng gōngsī*), entu atu serèkat kongsi di Kalimantan Kulon. Ni kongsi dijagragin ama sorang Tionghoa Ké' nama Low Lan Pak [hak] tahon 1777 ampé pengabisannya dengen datengnya cedèkan Welanda tahon 1884.

## Ruju'an